Төсөл
ТУСГАЙ ЗӨВШӨӨРӨЛ ЭЗЭМШИГЧДЭД ҮЗҮҮЛЭХ ЗОХИЦУУЛАЛТЫН ҮЙЛЧИЛГЭЭНИЙ ХӨЛСНИЙ ХЭМЖЭЭГ ТОГТООХ ЖУРАМ

Нэг. Нийтлэг үндэслэл
1.1. Монгол Улсын Харилцаа холбооны тухай хуулийн 6.1.4 дэх заалт болон бусад хууль тогтоомжийн хүрээнд харилцаа холбооны салбарт үйл ажиллагаа эрхлэх тусгай зөвшөөрөл, бүртгэлийн гэрчилгээ авсан иргэн, хуулийн этгээдэд үзүүлэх зохицуулалтын үйлчилгээний хөлсний хэмжээг тогтоохтой холбогдсон харилцааг энэхүү журмаар зохицуулна.
1.2. Тусгай зөвшөөрөл эзэмшигчдэд дараах зохицуулалтын үйлчилгээг үзүүлнэ. Үүнд:
	1.2.1. тусгай зөвшөөрлийг олгох, сунгах, түдгэлзүүлэх, хүчингүй болгохтой холбогдсон асуудлаар судлах, үнэлгээ хийх, санал дүгнэлт гаргах;
	1.2.2. харилцаа холбооны зах зээлд үр ашигтай, шударга өрсөлдөх нөхцөлийг бүрдүүлэх;
	1.2.3. сүлжээний болон хэрэглэгчийн тоног төхөөрөмжийн техникийн нөхцөл, шаардлага, зааглах цэгийг тогтоох;
	1.2.4. сүлжээ хооронд харилцан холболт хийх болон сүлжээнд холболт хийх гэрээний ерөнхий нөхцөл, орлого хуваарилах зарчмын хэрэгжилтийг хянах, зохицуулах;
	1.2.5. харилцаа холбооны салбарын стандарт, зөвлөмж, техникийн нөхцөл шаардлага боловсруулах, батлуулах, хэрэгжилтэд хяналт тавьж хэрэгжүүлэх;
	1.2.6. үндэсний дугаарлалтын нэгдсэн төлөвлөгөөний дагуу дугаарлалтыг олгох, хэрэгжилтийг хангуулах;
	1.2.7. сүлжээний болон хэрэглэгчийн тоног төхөөрөмжийг баталгаажуулах;
	1.2.8. харилцаа холбооны зах зээлд үйлчилгээний үнэ тарифыг хянах, зохицуулалт хийх;
	1.2.9. тусгай зөвшөөрөл эзэмшигч хоорондын, тусгай зөвшөөрөл эзэмшигч болон хэрэглэгч хоорондын үүссэн маргааныг судлан шийдвэрлэх;
	1.2.10. тусгай зөвшөөрөл эзэмшигчдийн үйлчилгээний чанарыг шалгах, хэмжилт, мониторинг хийх, холбогдох арга хэмжээ авах;
	1.2.11. тусгай зөвшөөрлийн гэрээний биелэлтэд хяналт тавьж, гэрээний биелэлтийг шалгаж үнэлэлт дүгнэлт өгөх, холбогдох арга хэмжээг авч ажиллах;
	1.2.12. тусгай зөвшөөрөл эзэмшигчдэд сургалт, семинар, хэлэлцүүлэг зохион байгуулах;
	1.2.13. зөвшөөрөл, түүний талаарх мэдээллийн бүртгэл хийх;
	1.2.14. харилцаа холбооны салбарын статистик тайлан мэдээ цуглуулах, түүнд судалгаа, дүн шинжилгээ, боловсруулалт хийх, санал дүгнэлт гаргах;
	1.2.15. мэдээлэл, харилцаа холбооны салбарын хөгжил, үйлчилгээний нэгдэн нийлэлт, дэвшилтэт шинэ техник технологийн нэвтрэлт, хэрэглэгчдэд хүргэж буй үйлчилгээний шинэчлэлтэй холбогдуулан техник технологийн болон эдийн засгийн чиглэлээр судалгаа хийх;
	1.2.16. хуульд заасан бусад чиг үүргийг хэрэгжүүлэх.

Хоёр. Тусгай зөвшөөрөл эзэмшигчдэд үзүүлэх зохицуулалтын үйлчилгээний хөлсний хэмжээг тогтоох аргачлал

2.1. Аргачлал: 

NCi=WFi+MCi+AEi+Oi+Osi
NCtotal=
Ci=F1×F2×F3×Nctotal

энд:
	WF
	· шууд үйлчилгээ үзүүлдэг нэгжийн ажилчдын цалингийн сан 

	MC
	· нийгмийн болон эрүүл мэндийн  заавал төлөх шимтгэл

	AE
	· шууд бус (туслах) нэгжийн ажилчдын цалин хөлсний захиргааны зардал / эсвэл шууд үйлчилгээ үзүүлдэг нэгжийн ажилчдын цалингийн сангийн 30 хүртэл хувиар тооцно/

	Oi
	· нэмэлт зардал / эсвэл шууд үйлчилгээ үзүүлдэг нэгжийн ажилчдын цалингийн сангийн 20 хүртэл хувиар тооцно/

	OS
	· аутсорсингийн үйлчилгээний зардал

	NC
	· цэвэр зардал

	n
	· Зохицуулах хорооны нэгжийн тоо

	F1
	· тусгай зөвшөөрлийн төрлийн коэффициент (тухайн үйлчилгээний зах зээлийн орлого, зардлын бүтэц, зохицуулалтын ачаалал, хэрэглэгчдэд үзүүлэх нөлөөллийг харгалзан 0.15–1.0 хүртэл хэмжээнд тогтооно.)

	F2
	· нутаг дэвсгэрийн хамрах хүрээний коэффициент (тусгай зөвшөөрлийн үйлчилгээний хамрах хүрээг харгалзан улсын хэмжээнд 1.0, Улаанбаатар хотын хэмжээнд 0.5, аймгийн хэмжээнд 0.1 байхаар тогтооно.)

	F3
	· зохицуулалтын үйл ажиллагааг харгалзан үзэх хүчин зүйлийн коэффициент (тусгай зөвшөөрлийн төрөл, хяналт шалгалт, мониторинг, тайлан мэдээ боловсруулах, хэрэглэгчийн эрх ашгийг хамгаалах, техникийн нөхцөл шаардлага тогтоох зэрэг зохицуулалтын ажлын ачааллыг харгалзан 0.025–0.45 хүртэл хэмжээнд тогтооно.)



2.2. Энэ журмын 2.1-д заасан коэффициентүүдийг тогтоохдоо тусгай зөвшөөрлийн төрөл, үйлчилгээний зах зээлийн багтаамж, орлого, зардлын бүтэц, нутаг дэвсгэрийн хамрах хүрээ, зохицуулалтын хяналт шалгалт, хэрэглэгчийн эрх ашигт үзүүлэх нөлөө, техникийн болон эдийн засгийн зохицуулалтын ачааллыг харгалзан үзнэ.
2.3. Коэффициент тус бүрийн нарийвчилсан ангилал, тооцох аргачлал, үйлчилгээний төрөлд ногдох утгыг Зохицуулах хороо батална.
2.4. Зохицуулах хороо нь сүлжээний болон хэрэглэгчийн тоног төхөөрөмжид баталгаажуулалт хийх хөлсний хэмжээг баталгаажуулалт хийхтэй холбоотой үйл ажиллагааны зардлаас хамааруулж тогтооно.
2.5. Зохицуулах хороо нь сүлжээний дугаарлалтын нэгдсэн төлөвлөгөөний дагуу хуваарилсан дугаарлалттай холбогдон гарах зохицуулалтын үйлчилгээний хөлсний хэмжээг зориулалтаас нь хамааруулан ялгавартай тогтооно.
2.6. Тусгай зөвшөөрлийг сонгон шалгаруулалтаар олгох тохиолдолд сонгон шалгаруулалтын эрхийн төлбөрийг Зохицуулах хороо тухай бүр тогтооно.

Гурав. Зохицуулалтын үйлчилгээний хөлсний хэмжээг хөнгөлөлттэйгөөр тогтоох нөхцөл
3.1. Зайлшгүй шаардлагатай харилцаа холбооны үйлчилгээг алслагдсан орон нутаг болон үйлчилгээ хүрээгүй хүн амд хүргэх зорилгоор шинээр сүлжээ байгуулах, үйлчилгээ эрхлэхээр тусгай зөвшөөрөл авсан иргэн, хуулийн этгээдийн төлөх зохицуулалтын үйлчилгээний хөлсийг хамрах хүрээнээс хамааруулж 30 хүртэл хувиар хөнгөлж болно.
3.2. Бүх нийтийн үйлчилгээний үүргийн санд тухайн үйлчилгээ болон нийт орлогынхоо 5-аас дээш хувьтай тэнцэх хэмжээний хандив оруулсан иргэн, хуулийн этгээд шинээр өөр төрлийн үйлчилгээ эрхлэх тусгай зөвшөөрөл авах тохиолдолд тухайн үйлчилгээнд эхний нэг жилд зохицуулалтын үйлчилгээний хөлс тооцохгүй байж болно.
3.3. Сонгон шалгаруулалтаар олгогдсон тусгай зөвшөөрлийн эхний нэг жилийн зохицуулалтын үйлчилгээний хөлсийг сонгон шалгаруулалтын үнэд багтсанд тооцох бөгөөд дараагийн жилээс зохицуулалтын үйлчилгээний хөлсийг энэ журмын дагуу тогтоосон хэмжээгээр төлнө.
3.4. Сүлжээний үр ашиг, багтаамж, найдвартай ажиллагааг нэмэгдүүлэх шинэ техник, технологи нэвтрүүлсэн, эсхүл хуучирсан сүлжээ, тоног төхөөрөмжийг технологийн төвийг сахисан зарчимд нийцүүлэн дараа үеийн технологид шилжүүлэн шинэчилсэн хуулийн этгээдийн зохицуулалтын үйлчилгээний хөлсийг тодорхой хугацаанд хөнгөлж болно.
3.5. Онцгой байдал, гамшиг, нийтийн аюулгүй байдал, үндэсний аюулгүй байдлын үед харилцаа холбооны үйлчилгээний бэлэн байдал, тасралтгүй ажиллагааг хангах, төрийн болон олон нийтийн зайлшгүй хэрэгцээт холбоо, мэдээллийн урсгалыг дэмжихэд шаардлагатай техникийн болон зохион байгуулалтын арга хэмжээг авч хэрэгжүүлсэн хуулийн этгээдийн зохицуулалтын үйлчилгээний хөлсийг хөнгөлж болно.
3.6. Сэргээгдэх эрчим хүч, эрчим хүчний хэмнэлттэй, байгаль орчинд ээлтэй техник, технологид суурилсан харилцаа холбооны сүлжээний байгууламж байгуулж, ашигласан хуулийн этгээдийн зохицуулалтын үйлчилгээний хөлсийг тодорхой шалгуур, нөхцөлийн дагуу хөнгөлж болно.
3.7. Энэ журмын 3.1–3.6-д заасан хөнгөлөлт, чөлөөлөлтийг давхардуулан хэрэглэхгүй бөгөөд нэг этгээдэд хамгийн их үр нөлөөтэй нэг төрлийн хөнгөлөлт, чөлөөлөлтийг олгоно.
3.8. Энэ журмын 3.1–3.6-д заасан хөнгөлөлт, чөлөөлөлтийг олгохдоо тухайн үйлчилгээний нийгэм, эдийн засгийн ач холбогдол, сүлжээний хамрах хүрээний нэмэгдэл, үйлчилгээний чанарын үзүүлэлт, хийсэн хөрөнгө оруулалтын хэмжээ, дэд бүтцийг хамтран ашиглуулах нөхцөл, зах зээлд үзүүлэх нөлөө, хэрэглэгчийн эрх ашгийг харгалзан үзнэ.
3.9. Энэ журмын 3.1–3.6-д заасан хөнгөлөлт, чөлөөлөлтийн хувь хэмжээ, хугацаа, шалгуур үзүүлэлт, тооцох аргачлал, хэрэгжүүлэх журмыг Зохицуулах хороо батална.
3.10. Хөнгөлөлт, чөлөөлөлт эдлэх хүсэлт гаргасан иргэн, хуулийн этгээд нь холбогдох нотлох баримт, тайлан, мэдээллийг Зохицуулах хороонд үнэн зөв гаргаж өгнө.
3.11. Хөнгөлөлт, чөлөөлөлт олгох үндэслэл болсон нөхцөл арилсан, эсхүл худал, зөрүүтэй мэдээлэл ирүүлсэн нь тогтоогдсон тохиолдолд Зохицуулах хороо тухайн хөнгөлөлт, чөлөөлөлтийг хүчингүй болгож, дутуу төлсөн зохицуулалтын үйлчилгээний хөлсийг нөхөн төлүүлэхээр шийдвэрлэж болно.

Дөрөв. Нэмэлт, өөрчлөлт
4.1. Энэхүү журамд Монгол Улсын харилцаа холбооны тусгай зөвшөөрлийн бодлого, зохицуулалтад өөрчлөлт орсон тохиолдолд нэмэлт, өөрчлөлт оруулж болно.
4.2. Зохицуулалтын үйлчилгээний хөлсний суурь зардал, коэффициент, хувь хэмжээг тусгай зөвшөөрлийн ангилалд нэг зэрэг бус, ангиллаар ээлж дараатай, үе шаттай  таван жилд тутам дахин үнэлж шинэчилнэ. Шаардлагатай тохиолдолд инфляц, технологийн өөрчлөлт, зах зээлийн нөхцөлөөс шалтгаалан жил бүр индексжүүлэн өөрчилж болно.

Тав. Хяналт, хариуцлага, ил тод байдал
5.1. Энэхүү журмын хэрэгжилтэд Харилцаа холбооны асуудал эрхэлсэн төрийн захиргааны байгууллага, Зохицуулах хороо болон харилцаа холбооны Улсын байцаагч өөрийн бүрэн эрхийн хүрээнд хяналт тавьж ажиллана.
5.2. Хяналт хэрэгжүүлэх эрх бүхий байгууллага, албан тушаалтан нь энэхүү журмын хэрэгжилттэй холбогдуулан шаардлагатай тайлан, мэдээ, мэдээлэл, баримт бичгийг гаргуулан авах, зөрчлийг арилгуулах талаар хугацаатай үүрэг, даалгавар өгөх эрхтэй байна.
5.3. Энэхүү журмыг зөрчсөн буруутай этгээдэд Зөрчлийн тухай хууль, холбогдох бусад хууль тогтоомжийн дагуу хариуцлага ногдуулна.
5.4. Энэхүү журмын хэрэгжилтэд хийсэн хяналт шалгалтын дүн, илэрсэн нийтлэг зөрчил, авсан арга хэмжээний талаар хууль тогтоомжид нийцүүлэн олон нийтэд мэдээлж болно.
5.5. Зохицуулах хороо нь энэхүү журмын хэрэгжилт, зохицуулалтын үйлчилгээний хөлсний тооцоолол, хөнгөлөлт, чөлөөлөлт олгосон шийдвэрийн талаарх мэдээлэл, илэрсэн нийтлэг зөрчил, авсан арга хэмжээний талаар  хууль тогтоомжид нийцүүлэн олон нийтэд ил тод мэдээлнэ.
5.6. Энэ журмын дагуу хөнгөлөлт, чөлөөлөлт эдэлж байгаа хуулийн этгээдийн нэр, үйлчилгээний төрөл, хэрэгжүүлж буй төсөл, хамрах хүрээний талаарх мэдээллийг  мэдээллийн ил тод байдлын тухай хууль, Бизнесийн тухай хуулийн хүрээнд олон нийтэд мэдээлж болно.









































ЖУРМЫН ТӨСӨЛД ӨГӨХ САНАЛЫН МАЯГТ

	№
	Журмын төслийн заалтын дугаар
	Журмын төсөлд оруулах санал
	Тайлбар

	
	
	
	

	
	
	
	

	
	
	
	

	
	
	
	

	
	
	
	



